6 Re tshela mo lefatsheng le mo go lone boitshepo jwa boammaaruri bo bonwang sewelo. Sengwe le sengwe se se dirwang ke batho ba ba fularetseng Modimo se leswafetse ka tsela nngwe, se leswafaditswe ke boleo le bosaitekanelang. Rotlhe re tshwanelwa ke go lwa le boleo jo bo mo go rona. Mme rotlhe re mo kotsing ya go fenngwa ke boleo fa re ka se nne kelotlhoko. (Baroma 7:15-25; 1 Bakorintha 10:12) Jehofa ene ga a mo kotsing e e ntseng jalo. E re ka a le kgakala le go nna le boleo, a ka se ka a leswafadiwa ka gope le ke tlhasenyana fela ya boleo. Seno se re tlhatswa pelo gore ruri Jehofa ke Rre yo o molemo, ka gonne seno se kaya gore o ikanyega ka botlalo. Jehofa ga a tshwane le bontsi jwa borre ba batho ba baleofi, a ka se ka a nna leferefere, a ka se ka a nna boikepo kana a nna setlhogo. Go nna boitshepo ga gagwe go dira gore go se ka ga kgonega gore a nne sepe sa dilo tseno. Ka dinako tse dingwe Jehofa o ile a ba a ikana ka go nna boitshepo ga gagwe, ka gonne go ne go se na sepe se se neng se ka ikanyega go feta seo. (Amose 4:2) A seno ga se kgothatse?